Diari Oficial de la Generalitat Valenciana


Sumari del DOGV 5873, del 18-10-2008 (2008/12513)

DECRET 157/2008, de 17 d'octubre, del Consell, pel qual se suspén parcialment la vigència del pla general d'ordenació urbana del municipi de Sant Joan d'Alacant.
-----------------------------------------------------------------------------------------------------------------------------------------------------------------

### Dades del document

Número de DOGV
:   5873

Data del DOGV
:   18-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/12978


Data del document
:   17-10-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Sant Joan d'Alacant
    * reglamentació urbanística
    * administració local
    * pla d'urbanisme

DECRET 157/2008, de 17 d'octubre, del Consell, pel qual se suspén parcialment la vigència del pla general d'ordenació urbana del municipi de Sant Joan d'Alacant. [2008/12104]
El pla general d'ordenació urbana vigent al municipi de Sant Joan d'Alacant va ser aprovat definitivament per la Comissió Provincial d'Urbanisme d'Alacant el 27 d'octubre de 1989. Després del llarg període d'aplicació d'aquest instrument urbanístic, l'ajuntament, l'any 2003, va acordar l'inici dels treballs per a la seua revisió. Amb data 31 de març de 2005, l'equip redactor va presentar en el Servei Territorial d'Alacant el document definitiu de concert previ del nou pla general, per al seu estudi i sotmetiment a informació pública. El 21 de març de 2006 es va emetre resolució del director general de Planificació i Ordenació Territorial (actualment directora general d'Ordenació del Territori) i es va evacuar el tràmit de concert previ conforme a l'article 38 LRAU.
En data 3 d'octubre de 2006, l'ajuntament va adoptar acord de suspensió d'atorgament de llicències d'activitat, parcel·lació, edificació i demolició, per a les àrees enumerades en l'annex I del decret que es proposa, publicat en el Diari Oficial de la Generalitat Valenciana (DOGV de 18.10.2006).
En la sessió de 15 d'octubre de 2007, l'ajuntament va adoptar l'acord de sotmetre el pla general a informació pública -publicat en el DOCV de 18.10.2007-, el qual va comportar la pròrroga de la suspensió durant un any més.
L'existència d'un nou marc normatiu a la Comunitat Valenciana i la complexitat dels documents que s'han d'elaborar fan impossible obtenir l'aprovació definitiva del document del Pla general amb anterioritat a la data d'extinció de la referida suspensió de llicències, per la qual cosa es requereix la suspensió parcial del planejament, conforme al que disposa l'article 102 de la Llei Urbanística Valenciana (LUV), en considerar «estrictament necessari preservar la viabilitat de l'ordenació que ha d'establir el pla en elaboració o tramitació».
Davant d'aquesta situació, l'Ajuntament de Sant Joan d'Alacant, en el Ple de 2 de setembre de 2008, va acordar sol·licitar al Consell que, mitjançant un decret, suspenguera parcialment la vigència del pla general en determinats sòls del municipi. La sol·licitud va ser complementada per l'ajuntament, a petició del Servei de Coordinació Territorial de la Conselleria de Medi Ambient, Aigua, Urbanisme i Habitatge, ampliant la informació urbanística relativa la suspensió sol·licitada.
La possibilitat d'efectuar la suspensió de planejament que s'insta ve recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, la qual regula la possibilitat que la suspensió es mantinga fins a l'entrada en vigor del nou pla en elaboració, i com a màxim pel termini de quatre anys, i que s'ha d'establir el règim urbanístic aplicable transitòriament al municipi.
La necessitat de suspensió del planejament en aquest municipi ve determinada en l'Acord del Ple de data 2 de setembre de 2008 i justificada en l'informe complementari de l'arquitecte municipal i del cap del Servei d'Urbanisme de 25 de setembre de 2008. L'àmbit material de la suspensió que preveu la proposta es refereix als sòls que s'enumeren en els quadres següents, en els quals es detalla la necessitat de suspensió en cadascuna de les zones del pla general de Sant Joan d'Alacant:
a) En sòl urbà
- Es podran atorgar llicències d'edificació a totes les parcel·les que hagen adquirit la condició de solar, d'acord amb el que estableix l'article 11 de la LUV, o es puga adquirir a través d'un programa d'actuació aïllada, i no estiguen incloses en unitats d'actuació pendent de desenvolupament mitjançant programes d'actuació integrada. Es podran atorgar llicències de rehabilitació d'acord amb la normativa vigent per a cada zona.

- Es proposa la suspensió de l'atorgament de llicències per a les parcel·les incloses en els àmbits que es detallen a continuació i es delimiten de forma expressa en el plànol adjunt com a annex II, en les quals el planejament en redacció pretén alguna modificació en el planejament vigent, o on s'imposa alguna condició de gestió, per a la qual cosa es delimiten diverses unitats d'execució.
- Es proposa la suspensió de llicències en aquells solars on el nou planejament proposa un canvi en la qualificació del sòl, o la seua inclusió com a sòl dotacional; i es referencia de forma detallada cadascun d'aquests i es delimita l'àmbit en el plànol adjunt.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
- En termes anàlegs, es proposa la suspensió de llicències per al sòl ocupat per edificacions no catalogades.
- Es proposa la suspensió de llicències en aquelles illes de la zona de l'Eixample on per les seues dimensions i per estat parcial d'algunes de les edificacions, el nou planejament proposa el desenvolupament d'un estudi de detall, que les reordene interiorment, a fi d'obtenir zones verdes de vora a zones faltades d'aquestes.

- Es proposa la suspensió de llicències en l'àmbit delimitat pel Pla especial Casa Pritz (en procés de desenvolupament per la Diputació Provincial d'Alacant), a fi de no invalidar-ne l'elaboració.

- Es proposa la suspensió de llicències a les illes afectades per modificacions en alineacions, a fi d'obtenir una amplària adequada del viari existent.

- Es proposa la suspensió de llicències a les zones on es pretén la inserció de trams viaris de caràcter primari, a fi d'obtenir una millora en l'entramat que conformen les vies principals, fonamentalment a la carretera nacional amb el sòl urbanitzable situat a l'est d'aquesta, a través de l'actual zona comercial administrativa.

b) En sòl urbanitzable semiconsolidat
- El nou pla preveu la seua classificació com a sòl urbà per al seu desenvolupament mitjançant un pla de reforma interior.

c) A sòl urbanitzable amb pla parcial aprovat definitivament amb antelació al pla general vigent.
- Es podran atorgar llicències a totes les parcel·les que hagen adquirit la condició de solar, conforme al que estableix l'article 11 de la LUV. També, es podran atorgar llicències de rehabilitació conforme la normativa vigent per a cada zona.
- Es proposa la suspensió de llicències a les parcel·les específicament grafiades en el plànol adjunt, corresponents a les unitats d'execució descrites en apartat anterior, en considerar que la seua situació actual és de sòl urbà.

d) En sòl urbanitzable amb pla parcial aprovat o en tramitació
- Es podran atorgar llicències a totes les parcel·les una vegada hagen adquirit la condició de solar, d'acord amb el que estableix l'article 11 de la LUV, o es tinga previst en el PAI la possibilitat manifesta de poder executar simultàniament les obres d'urbanització amb les d'edificació, i s'haurà de regular aquesta situació segons resulte establit en cada programa o, si no n'hi ha, les contingudes en l'article 5.1.10 de les normes urbanístiques vigents.
e) En sòl urbanitzable sense desenvolupar (programat i no programat)
- Es podran atorgar llicències per a instal·lacions de caràcter provisional, per un termini limitat, d'acord amb la legislació urbanística vigent, amb renúncia expressa al valor d'expropiació resultant de les plusvàlues que es generen per la implantació de les instal·lacions autoritzades.
- En edificacions existents, tan sols s'autoritzaran les obres de consolidació que resulten manifestament necessàries per a garantir l'estabilitat parcial de la construcció o edificació, les de reparació que resulten adequades per a restablir les condicions d'habitabilitat; en cap cas s'atorgarà llicència d'obres que comporten increment de superfície o volum, ni constituïsquen millora o increment del valor de l'edificació. En tot cas, l'atorgament de llicència vindrà condicionat a la renúncia expressa de l'increment del valor d'expropiació.
Podran, no obstant això, autoritzar-se aquelles obres que l'Ajuntament s'estime d'interés públic i social, i que resulten necessàries i inajornables des del punt de vista tècnic.
f) En sòl no urbanitzable
- Es proposa la suspensió de la totalitat de llicències corresponents a les previsions contingudes en l'article 8.1.3 de les normes urbanístiques vigents, excepte les que l'Ajuntament s'estimen d'interés públic i social, i resulten necessàries i inajornables des del punt de vista tècnic.
- En edificacions existents, tan sols s'autoritzaran les obres de consolidació que resulten manifestament necessàries per a garantir l'estabilitat parcial de la construcció o edificació, les de reparació que resulten adequades per a restablir les condicions d'habitabilitat.
- En cap cas s'atorgara llicència d'obres que comporten increment de superfície o volum, ni constituïsquen millora o increment del valor de l'edificació.
- En qualsevol cas l'atorgament de llicència vindrà condicionat a la renúncia expressa de l'increment del valor d'expropiació.
- Es podran autoritzar, així mateix, activitats que constituïsquen actuacions realitzades a instàncies de l'Ajuntament per considerar-les d'interés públic o social.
L'excepcionalitat de la mesura aconsella la seua estricta limitació als aspectes mereixedors de protecció, per la qual cosa la suspensió haurà de cenyir-se a les zones expressament determinades per l'Ajuntament de Sant Joan d'Alacant, perseguint el menor perjudici possible per als interessos particulars, i en tota la resta serà d'aplicació el vigent pla general.
L'objectiu final d'aquesta suspensió és obtenir un òptim entorn del sòl de Sant Joan d'Alacant, primant els interessos col·lectius sobre els particulars, pretenent la millora del traçat urbà i del trànsit rodat, mitjançant la creació de les corresponents infraestructures, la prestació de serveis públics, com també el desenvolupament sostenible del municipi; la conseqüència directa de tot això és la millora de la qualitat de vida dels ciutadans i, per tant, redunda en benefici de l'interés general. Objectius que, en cas de permetre's nous desenvolupaments contradictoris dels previstos en el nou pla general, Podrien veure's hipotecats, i generar situacions irreversibles a curt i mitjà termini.
La suspensió no podrà excedir el termini d'un any, termini que es considera més que suficient per a la finalització de la tramitació del pla general de Sant Joan d'Alacant.
Tot això atenent a criteris de minimització de les responsabilitats administratives que resulten exigibles per aquesta suspensió, responsabilitat que correspon i assumeix l'Ajuntament de Sant Joan d'Alacant, en tant que administració responsable de l'elaboració del nou pla general.
Per això, vista la sol·licitud formulada per l'Ajuntament de Sant Joan d'Alacant, mitjançant un acord del Ple de 2 de setembre de 2008, de suspensió parcial de la vigència del pla general d'ordenació urbana en vigor respecte de determinades àrees del sòl del municipi, complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 17 d'octubre de 2008,
DECRETE
Article 1
Suspendre parcialment la vigència del pla general d'ordenació urbana del municipi de Sant Joan d'Alacant, aprovat definitivament per la Comissió Provincial d'Urbanisme d'Alacant el 27 d'octubre de 1989, exclusivament respecte a l'ordenació dels sòls enumerats en l'annex I i delimitats en el plànol que s'adjunta com a annex II.
Article 2
La suspensió es mantindrà fins a l'entrada en vigor del nou pla general d'ordenació urbana en tramitació i, com a màxim, pel termini d'un any.
Article 3
El règim urbanístic transitori aplicable en els sectors afectats per la suspensió del planejament durant la vigència d'aquesta és el següent:
- Suspensió de l'atorgament de llicències de parcel·lació i demolició.
- Es podran atorgar llicències d'edificació en totes les parcel·les que hagen adquirit la condició de solar, d'acord amb el que estableix l'article 11 de la LUV, o es puga adquirir a través d'un programa d'actuació aïllada, i no estiguen incloses en unitats d'actuació pendent de desenvolupament mitjançant programes d'actuació integrada.
- Seran admissibles les sol·licituds de llicències per a execució d'obres de tancament, les de conservació, restauració i rehabilitació d'edificacions existents i, en general, les obres de caràcter menor, sempre que l'augment de volum que s'ha d'autoritzar en parcel·les unifamiliars no sobrepasse l'edificabilitat establida en el vigent Pla general.
DISPOSICIÓ FINAL
Única
Aquest decret tindrà efectes des del dia que es publique en el Diari Oficial de la Comunitat Valenciana.
Valencia, 17 d'octubre de 2008
El president de la Generalitat,
FRANCISCO CAMPS ORTIZ
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN
ANNEX I
Àmbits en què se suspén el planejament
ANNEX II
Plànol del municipi amb els àmbits
afectats per la suspensió grafiats i numerats